I. Radičová, poslankyňa: (2008-10-22):
Celý predložený návrh zákona sa vzťahuje len na deti do troch rokov veku, ktorých rodičia pracujú alebo študujú, to aby nám bolo zrejmé, o akej cieľovej skupine z hľadiska rodinnej politiky teraz rozhodujeme a budeme rozhodovať. Chcem privítať snahu ministerstva predložiť zákon, ktorý sa snaží o zosúlaďovanie starostlivosti o deti v rodine a pracovných povinností. Túto snahu premieta v tomto zákone pre toho rodiča, ktorý pracuje a zároveň má jedno, dve či tri deti vo veku do troch rokov. Zákon teda ruší doteraz platné poberanie rodičovského príspevku, ktorý pracujúci rodičia doposiaľ poberali. A nahrádza ho príspevkom na starostlivosť. Posun v zákone je v tom, že tento príspevok na starostlivosť sa nevzťahuje na rodiča, ale na deti do troch rokov, ktorých rodičia pracujú alebo študujú. Doposiaľ sa rodičovský príspevok nepriamo poskytoval tým, ktorí mali dieťa v zariadení samosprávy formou dotácie, a priamo sa rodičovský príspevok poskytoval všetkým ostatným formám starostlivosti o dieťa. Na základe predloženého ministerského návrhu bude príspevok poskytnutý v plnej výške výdavkov, maximálne však vo výške rodičovského príspevku, pokiaľ pôjde dieťa do inštitucionálneho zariadenia alebo bude opatrovateľom živnostník. Navyše, je tu pravidelná, zatiaľ navrhovaná, každomesačná povinnosť preukazovania vynaložených nákladov. Takto pripravený návrh môže zvýšiť príjem rodinám, v ktorých sa narodia v priebehu troch rokov minimálne dve deti a rodič ich dá do opatery inštitucionálneho zariadenia alebo inej právnickej osoby. Naopak, v porovnaní so súčasnosťou zhoršenie to prináša všetkým rodinám, kde sa rodič rozhodne pracovať a o dieťa sa stará tak, že buď pracuje z domu, alebo na čiastočný úväzok, na rôzne typy zmluvy, príp. sa o dieťa starajú starí rodičia, ktorí nie sú právnickou osobou, a to aj v situácii, keď rodič niežeby nechcel, ale jednoducho nemôže dať dieťa do inštitucionálnej starostlivosti z objektívnych dôvodov. Preto sa pýtam: Akú zmenu to vlastne, aký nový princíp to prinášame do rodinnej politiky? Celkove sa totiž vzťahuje celý tento zákon na cirka 9 % našich rodín s nezaopatrenými deťmi, 91 % sa nedotýka, opakujem, vzťahuje sa na pracujúceho rodiča v daných podmienkach, ale to neznamená pre všetkých týchto 9 %, to znamená aj samo automatické zlepšenie ich finančnej situácie. Preto to naozaj považujem v takejto podobe ako v zákone uplatnených niekoľko nespravodlivostí. Podľa môjho názoru diskriminuje rodičov na základe toho, kto sa o dieťa stará. Štvornásobne zvýhodňuje zariadenia a oficiálne opatrovateľky pred starými rodičmi a inými rodinnými príslušníkmi. Neponúka rodičom možnosť rozhodnúť sa, ako najlepšie riešiť rodinnú situáciu – a rodina najlepšie pozná svoju situáciu aj svoje možnosti –, a to aj tým, že zavádza úplne nové kategórie a podmienky, ktoré vytvárajú priestor na hľadanie spôsobov, ako napriek zmenám dostať podporu od štátu. Prináša novú zbytočnú administráciu. A naozaj komplikuje celý systém. A nerieši podporu pre rodičov, ktorí sa o svoje dieťa starajú doma. Dalo by sa vymenovať niekoľko ilustratívnych modelových situácií, ktoré prinesie takto aplikovaný zákon, možno dva za všetky. Nepracujúca matka, ktorá sa doma stará o dve deti, bude dostávať len polovicu z toho, čo by dostávala zaplatená oficiálna opatrovateľka,  napr. aj stará mama, pokiaľ bude mať živnosť. To je jeden príklad. Druhý príklad, v situácii, keď by si starý rodič detí zriadil živnosť a opatroval ich na základe živnosti, dostával by štvornásobne viac, ako keby sa starý rodič staral o deti bez živnosti. Pýtam sa, či naozaj toto sú zmeny, ktoré prinášajú zmysluplný úžitok a napomáhajú rodinnému správaniu sa. Nepopieram, že potrebujeme rozvíjať rodinnú politiku, nepopieram, že potrebujeme hľadať spôsoby zosúlaďovania rodiny a práce, ale rodinnú politiku takú, ktorá poskytne spravodlivo pomôcť všetkým rodičom bez rozdielu na to, v akej sa nachádzajú situácii a ako sa rozhodnú najlepšie sa o svoje dieťa postarať. I preto sa pokúšam predkladať alternatívu, ktorá  bola aj na sociálnom výbore trvanlivejšieho, dlhodobejšieho riešenia predĺženia materského voľna  na 12 mesiacov a súbehu s rodičovským príspevkom. Ďakujem veľmi pekne za pozornosť. (Potlesk.)